
			xerraversem?

			Segur que algun cop us han dit que els versos viuen a dins dels poemes. Però sabeu que no sempre és així?

			De tant en tant, alguns versos juganers i força trapelles s’escapen dels poemes on viuen i se’n van a voltar pel món. I passegen pels carrers…, entren a les botigues…, es fiquen a les cases…, s’enfilen dalt dels arbres… I, mentre van amunt i avall, es fixen en tot el que hi ha al seu voltant: en les flaires fastigoses, en els amors impossibles, en els llibres deliciosos, en els pirates intrèpids, en els calbs presumits… En tot!

			I sabeu què els passa a aquests versos tan curiosos? Doncs que, així que senten algú que xerra, els venen unes ganes boges de jugar; de jugar amb les paraules, és clar! De fer rodolins, d’inventar endevinalles, d’explicar acudits…

			I d’aquesta manera, jugant amb els mots xerrats, els versos fan que algunes de les converses que es diuen es tornin molt més boniques. I més divertides. I més sorprenents. I, sobretot, molt més poètiques!

			Teniu ganes de comprovar-ho?

			Doncs… xerraversem!

			PIRATA A L'OCULISTA

			A la consulta de l’oculista.

			Bon dia tingui, senyor pirata.

			Bon dia tingui, senyor oculista.

			Vostè dirà, soc tot orelles.

			Tinc un problema regròs a la vista…

			El senyor oculista, guarnit amb la bata, s’acosta amb la lupa als ulls del pirata.

			Hi veu bé quan mira a l’horitzó?

			Ni un aligot no hi veu tant com jo.

			També guipa bé la lletra esquifida?

			Puc guipar lletres de qualsevol mida.

			Si força la vista no hi veu pas borrós?

			Puc veure una puça amagada en un gos!

			A primer cop d’ull, jo no li veig res.

			Començo a dubtar que sigui un entès…

			Si hi guipa tan bé, digui’m, què vol?

			No vull semblar un mariner qualsevol.

			No entenc què em demana, i cregui’m que ho vull!

			És ben evident, miri’m bé: em sobra un ull!

			I ara! Què diu? Que vostè vol ser borni???

			Li ha costat prou, deixar de fer l’orni!

			Però per qui m’ha pres! Soc un metge honrat!

			Doncs allà on tinc un ull, hi vull un forat!!!

			No ens precipitem, que això no és cap joc…

			Jo l’únic que vull és que es vegi què soc…

			I si fem una trampa per no prendre mal?

			Per mi ser trampós és d’allò més normal.

			Si menteixo a l’informe, em promet ser discret?

			Si em fa dur un pegat, jo li guardo el secret!

			I des d’aquell dia, solcant l’oceà, navega un pirata que porta un pegat…
que tapa un ull sa i no pas un forat!!!

			UNA FLAIRE FASTIGOSA

			Sento una flaire fastigosa,
bé deu fer-la alguna cosa…

			Però… no ho veus?

			No pot ser de gènere humà
perquè no es pot suportar!

			I no ho endevines?

			Ep, que no és cap enganyifa:
put molt més que un tros de tifa!

			I no te n’adones?

			Fins em falta l’aire al pit:
és pitjor que un pet podrit!

			I no ho notes?

			I és que fa tanta pudor…
que potser cauré en rodó!

			I no hi caus?

			M’acomiado d’aquest món:
ja no aguanto ni un segon!

			I no hi caus?

			I no ho notes?

			I no te n’adones?

			I no ho endevines?

			AMOR IMPOSSIBLE

			Com m’agrades… Com t’estimo! Ho faria tot amb tu!
Ens n’anem fins a la gorga i ens banyem a la cascada?

			Mmm… No ho trobo bona pensada…

			Doncs anem a fer una volta i tu em dus a collibè?

			Em sembla que no pot ser…

			I si ens abracem ben fort i ballem fins a l’albada?

			Quedaré ben esllomada!

			Vols que et faci un bon massatge en alguna part del cos?

			Ho veig massa perillós…

			Doncs avui faig les maletes i m’instal·lo a casa teva!

			Quines coses, mare meva!

			Ja ho tinc: casa’t amb mi i tinguem vuit o deu fills!

			Ni que fóssim dos conills!
Em sap greu, però el que em proposes ho veig tot
de molt mal fer…

			Esnif… I per què és tan complicat, oh, estimadíssima amiga?

Avui ha passal per lo meva consulta el senyor

Jean Pell de Rata, afectal per una grew ferida
ocular scasienada pen un salvatge otac de l'enemic.

Atentament,

Dr. Llucia, Bonavista

Doncs perqué ets un elefant... i jo soc una formiga!

